Papersnake/gushiwen huggingface dataset:
答范淳甫
苏轼（宋代）

吾州下邑生刘季，谁数区区张与李。重瞳遗迹已尘埃，惟有黄楼临泗水。

而今太守老且寒，侠气不洗儒生酸。犹胜白门穷吕布，欲将鞍马事曹瞒。
读刘叉集
薛季宣（宋代）

汤文不作几经春，叉也贤乎隐泽民。古剑胸中尽磨淬，宁如觉道乐耕莘。
高邮忽见叔易嵩山下所寄绝句次韵和之旧所作
晁说之（宋代）

我忆故人头更白，故人梦我眼犹青。
重湖叠浪君知否，政似当年翻水经。
东曾梅坡二首
蒲寿宬（宋代）

终岁不相见，相逢倾肺肝。
堪嗟半生事，安得旧时欢。
梅蕊先春白，桂华清露寒。
帽云行雨意，薄暮倚栏干。
题渔梁客舍
袁表（明代）

渔梁渡头新雨歇，大竿岭外飞云没。
迟回不见故乡人，却见云间故乡月。
次子苍追忆馆中纳凉韵
曾几（宋代）

饭罢蓬瀛屧响廊，薰风啜茗倚绳床。
草荒老氏藏书屋，山绕王绳避世墙。
汤饼承公荐槐绿，炉芬遣我梦芸香。
欲论旧事愁无奈，愿挽天河作酒浆。
浣溪沙（雨中荷花）
沈瀛（宋代）

雨点真珠水上鸣。更将青盖一时倾。总是江妃来堕珥，访娉婷。

不为含愁啼粉泪，只因贪爱湿行云。惟有游鱼篇得意，许成群。
次韵宫师相公答太傅相公秋书
宋祁（宋代）

岩树萧萧秋兴归，师臣仍此褫朝衣。
羽觞聊欲同宾寿，玉体何曾待战肥。
风圃薄寒浮醉衽，雨荥新浪拍渔矶。
清篇自有夔龙旧，方外相从屏世机。
方丈泉
裴夷直（唐代）

循涯不知浅，见底似非深。永日无波浪，澄澄照我心。
奉同张敬夫城南二十咏 其十七 听雨舫
朱熹（宋代）

綵舟停画桨，容与得攲眠。梦破蓬窗雨，寒声动一川。
怀周朴、张为
贯休（唐代）

二子无消息，多应各自耕。巴江思杜甫，漳水忆刘桢。

白发应全白，生涯作么生。寄书多不达，空念重行行。
赠陈芸居
叶茵（宋代）

气貌老成闻见熟，江湖指作定南针。
得书爱与世人读，选句长教野客吟。
富贵天街纷耳目，清閒地位当山林。
料君阅遍兴亡事，对坐萧然一片心。
铜雀妓
袁晖（唐代）

君爱本相饶，从来似舞腰。那堪攀玉座，肠断望陵朝。

怨著情无主，哀凝曲不调。况临松日暮，悲吹坐萧萧。
偶题
林希逸（宋代）

钓鱼矶畔赋沧浪，不是狂夫老更狂。心是罢参僧养病，身如拣退卒还乡。

谈玄近喜儿差进，得酒先邀弟共尝。遮眼有书时掩卷，小窗趺坐自焚香。
飞来峰
胡仲弓（宋代）

山染西湖水漾青，孤高长对冷泉亭。
飞来何不飞将去，空与山僧作画屏。
胡端约挽诗
蔡戡（宋代）

一代风流尽，如公能几人。
病来犹笔健，老去更诗新。
握手言无间，伤心迹已陈。
墨君时一玩，感慨泪沾巾。
二月二日阻风呈同行
赵蕃（宋代）

平居说江湖，似若苦饥渴。及今落吾手，谓可娱朝夕。

胡为连日行，乃复形叹息。使风不终朝，阻风有并日。

欲行波涛恐，欲住饿馁迫。吾舟仅如芥，吾命真若发。

吾罪不足云，吾家复何说。不唯风浩荡，更直雨骚屑。

鸡啼三家幽，鸟度万里阔。遥闻君山青，旧咏高楼月。

何当俱醉倒，梦去山南北。
宣德窑青花脂粉箱为莱阳姜仲子赋
毛奇龄（清代）

君不见宣皇宫中脂粉箱，青花素瓷出上方。陶模范埴好形像，烧胚膊非寻常。

曼身穴腹判两截，一道坎中周四旁。融脂沦粉恐胶结，洄漩复壁流温汤。

宛若丽华斗妆罢，宫沟浅腻萦苑墙。何年此物坐弃掷，竟置姜郎砚塘侧。

隔盎微闻金粉香，开奁尚带胭脂色。摩挲日剧但把弄，未审甄人定何用。

贾胡欲认不辨名，卢女相看宛如梦。连昌宫监老不堪，落花时节来江南。

见此忽尔惊叹息，云是先朝旧承值。曾赐昭阳系臂红，玉函脂粉在其中。

盘间花贮甘泉露，镜里衣穿仁寿铜。良人少使望春树，百子池前早祠去。

额画销朱点晕重，指尖碾玉当窝处。由来摘揥最烦纡，惟此当窗好匀注。

紫水开唇恍泻丹，红绵扑粉如飞絮。因之瓦甒独见亲，珠椷宝柙皆非伦。

履箱银钥擎奴子，钿合金钗付贵嫔。谁知世事颇难测，金狄铜仙雨中拆。

拾得皇孙绣褓钱，抛来魏后湘纹尺。昭华翠琯摧井干，道傍团扇遮弥寒。

库名宜圣总散失，独留金碗传人间。承恩当日授佳器，前后纷纶尚能纪。

花箱虽好何代贻，知为宜德年间事。我来吴会当岁除，东湖水落西流鱼。

姜郎酒后出示我，令我抱之长欷歔。黄钟土釜本反覆，几见桑田变成谷。

半世红颜委道途，上阳白发谁膏沐。箱空脂尽粉未调，当前若个真娥媌。

君家陈宝世无算，为汝一歌宣德窑。
寓宿洞霄
释净珪（宋代）

当年许郭栖真地，暇日寻幽独往来。
九转还丹藏箬底，千年遗迹寄岩隈。
巍巍玉殿围青嶂，寂寂瑶坛锁绿苔。
假榻壶天追胜集，尚怜归兴更徘徊。
艮岳百咏 山庄
李质（唐代）

重崖置屋亦常关，下法龙眠小隐山。纵有青牛不耕稼，但闻犬吠白云间。
至东屯谒少陵祠 其二
王十朋（宋代）

忠不忘君句有神，当时无地可容身。草堂遗像英灵在，又见匙翻雪稻新。
将至寿州先寄知府龙图三首 其二
郭祥正（宋代）

短帽轻衫信马蹄，只愁吟社爽襟期。晓回谷口禽声软，寒束梅梢春思迟。

幸挹清标怜野逸，肯将孤愤累明时。听公高论何由尽，应比醍醐灌漏卮。
鹿鸣宴贡士
程公许（宋代）

蜀庄故里好扬邻，不尽斯文万古存。
汉诏十行衔彩凤，禹门三古跃潜鳞。
倾心射策恩方渥，努力催坚语忌陈。
一第摘髭容易耳，直须名业任千钧。
汝尚将归吴兴齐州记室苏子由辱诗为送因逐韵谢之
俞汝尚（宋代）

释屦从军蚤滥官，已衰能复尚盘桓。迩来齿发羞相问，乞有衡盘觅自安。

使我襟怀遗内热，诵君诗句袭人寒。知谁便是知音者，且作岩溪雪景看。
通化门外送别
张九龄（唐代）

屡别容华改，长愁意绪微。义将私爱隔，情与故人归。

薄宦无时赏，劳生有事机。离魂今夕梦，先绕旧林飞。
落第后赠同居友人
顾非熊（唐代）

有情天地内，多感是诗人。见月长怜夜，看花又惜春。

愁为终日客，闲过少年身。寂寞正相对，笙歌满四邻。
太师杜公挽词五首
梅尧臣（宋代）

见录寻常咏，亲装复手题。
言从永嘉後，重与建安齐。
自古难知己，孤生每择栖。
春风寄黄鸟，为向墓间啼。
忆秦娥 送牛农师二首
许有壬（元代）

春山碧。诗成马上应相忆。应相忆。卢沟桥畔，晚云如织。人生有别休多惜。但悲后会知何日。知何日。暮云心绪，断鸿消息。
公子二首 其一
陶安（明代）

翩翩贵公子，年少美风姿。坐褥金钱豹，盘飧玉面狸。

弯弓穿射的，骑马造宾墀。愿汝闻忠孝，光华在礼仪。
哭叶孝锡教授
刘克庄（宋代）

瘴云深处死，太息柰君何。
诗友俱来吊，埋铭久未磨。
箕裘无子继，书画落人多。
旧宅今移主，斜阳掩涕过。
天湖之称不知所出近从独漉诗方知以桂王得名也
全祖望（清代）

当日小朝廷，湖山别署名。尚传亡国痛，敢为望蓝荣。

浩劫幸垂尽，慈云庆永清。遗民诗史在，莫罄吁天情。
宿灵鹫禅寺
杨万里（宋代）

初疑夜雨忽朝晴，乃是山泉终夜鸣。
流到前溪无半语，在山做得许多声。
同蔡持正长官观齐景茜虞部家藏远祖成公监修国史诰
郭祥正（宋代）

禀禀齐成业，得之权公碑。逢时初多难，退密安庭闱。

深怀经纶策，起佐虎罴师。省郎拜侍御，出赈关中饥。

俄登谏诤列，忤旨领一麾。徐迁河南府，法令严张施。

宿奸即诛殄，和气回霜威。德宗治勤劳，器公达精微。

付之元化柄，庶绩几纯熙。兼职在国史，直笔信不疑。

皇皇君臣际，忠孝世所推。宜其源流长，千载尚弗遗。

于今见远孙，大雅敦形仪。银章佩县印，白玉涵山辉。

丈人与先翁，登科实同时。相逢进馀烈，语讫及祖基。

家传唐相诰，绨袭常亲携。焚香俾一读，令我增叹嘻。

玺文俨如新，是亦权公词。顾郑崔许辈，其名各亲题。

邈然想高风，拂拂云雾披。芬芳一何远，阴德未少隳。

几经兵火馀，定有神物持。不落他人家，后嗣贤可知。

请令妙绝手，模将刻瑶琪。传之固无穷，永作来孙规。
次韵参寥莘老
秦观（宋代）

迅风薄高林，万象号虎豹。
纷披枳与棘，尔复鼓狂闹。
我垣既已颓，我栋又以挠。
岂无一木枝，横力难与较。
黎明忽自罢，晴日射鱼罩。
死水失狂澜，衰木回故貌。
劳生真梦事，往趋如睡觉。
炊黍焚黄鹑，吾其理归棹。
丝头黄芍药
郑獬（宋代）

扬州绝格已为稀，北土花翁载得归。
白玉圆盘围一尺，满堆金缕淡黄衣。
诗一首
张景（宋代）

我非东方儿，不是牛耕土。
欲识我踪迹，一气万物母。
螳斧
韦国琛（清代）

趯趯螳螂斧，临风带怒行。一身腾去健，双臂劈来轻。

拒辙看呈勇，听琴讶变声。黄昏三径里，修月證前生。
京口
王同祖（宋代）

晚风来候过淮舟，闲上南徐多景楼。
落日寒城伴荒草，江南人指是瓜洲。
杨录事以仆与孙温叟唱酬韵作诗见贻又用仆与
赵蕃（宋代）

了知人事近天机，苍狗斯须变白衣。
逋客几回惊鹤怨，弋人终日慕鸿飞。
由来灾怪自珠玉，不以贱贫安布韦。
我鬓已霜君可料，况堪七十古来稀。
水龙吟·短衣匹马清秋
王渥（金朝）

短衣匹马清秋，惯曾射虎南山下。
西风白水，石鲸鳞甲，山川图画。
千古神州，一时胜事，宾僚儒雅。
快长堤万弩，平冈千骑，波涛卷，鱼龙夜。
落日孤城鼓角，笑归来，长围初罢。
风云惨澹，貔貅得意，旌旗闲暇。
万里天河，更须一洗，中原兵马。
看鞬橐[1]呜咽，咸阳道左，拜西还驾。
西湖孤山寺后舟中写望
林逋（宋代）

天竺横分景色宽，孤山背后泊船看。
林藏野路秋偏静，水映渔家晚自寒。
拂拂烟云初淡荡，萧萧芦苇半衰残。
舂锄数点谁惊起，书破晴云粉字乾。
和答国镇五绝 其二
欧阳澈（宋代）

年时煮茗共敲冰，澡雪襟怀一种清。回首旧游浑似梦，翻惭困踣未知名。
哭房处士
段成式（唐代）

独上黄坛几度盟，印开龙渥喜丹成。

岂同叔夜终无分，空向人间著养生。
暮春
朱继芳（宋代）

姚黄魏紫恼人看，罗袜成尘俛仰间。蜀魄声乾花有血，湘灵泪尽竹无斑。

年光冉冉趋双鬓，暮雨霏霏失四山。老里情怀天地窄，莫教一日酒杯闲。
杂曲歌辞 悲歌行
李白（唐代）

悲来乎，悲来乎！主人有酒且莫斟，听我一曲悲来吟。

悲来不吟还不笑，天下无人知我心。君有数斗酒，我有三尺琴。

琴鸣酒乐两相得，一杯不啻千钧金。悲来乎，悲来乎！

天虽长，地虽久，金玉满堂应不守。富贵百年能几何？

死生一度人皆有。孤猿坐啼坟上月，且须一尽杯中酒。

悲来乎，悲来乎！凤鸟不至河无图，微子去之箕子奴。

汉帝不忆李将军，楚王放却屈大夫。悲来乎，悲来乎！

秦家李斯早追悔，虚名拨向身之外。范子何曾爱五湖，功成名遂身自退。

剑是一夫用，书能知姓名。惠施不肯干万乘，卜式未必穷一经。

还须黑头取方伯，莫谩白首为儒生。
题张直阁亦庵
释崇岳（宋代）

曹溪无一滴，谁道庵名亦。
问讯老维摩，铁壁复铁壁。
白兔
欧阳修（宋代）

天冥冥，云蒙蒙，
白兔捣药姮娥宫。玉关金锁夜不闭，
窜入涤山千万重。滁泉清甘泻大壑，
滁草软翠摇轻风。渴饮泉，
困栖草，滁人遇之丰山道。
网罗百计偶得之，千里持为翰林宝。
翰林酬酢委金璧，珠箔花笼玉为食。
朝随孔翠伴，暮缀鸾皇翼。
主人邀客醉笼下，京洛风埃不沾席。
群诗名貌极豪纵，尔兔有意果谁识。
天资洁白已为累，物性拘囚尽无益。
上林荣落几时休，回首峰峦断消息。
水龙吟（周总领生朝）
张元干（宋代）

水晶宫映长城，藕花万顷开浮蕊。红妆翠盖，生朝时候，湖山摇曳。珠露争圆，香风不断，普熏沈水。似瑶池侍女，霞裾缓步，寿烟光里。

霖雨已沾千里。兆丰年、十分和气。星郎绿鬓，锦波春酿，碧筒宜醉。荷橐还朝，青毯奕世，除书将至。看巢龟戏叶，蟠桃著子，祝三千岁。
出郊观稼
陈垲（宋代）

数月两出郊，劝农复观稼。
始言麦垄春，今已稻畦夏。
女红彩紝余，丁黄耘耔暇。
暄凉虽不齐，晴雨倏忽乍。
百丰未为多，一歉诚所怕。
蠲逋广上恩，平糶裁米价。
毫发可及民，岂不念夙夜。
昔有王长官，筑堰它山下。
惠利久益博，神灵此其舍。
泓深或龙蛰，坚屹无蚁罅。
定为三七分，酾为数十汊。
石梁贯云涛，谁敢著足跨。
流沙从何来，疑有物驱驾。
人力几淘浚，壅淤仍障壩。
旦功终此惠，运河沙而变化。
视古谁比方，郑白其流亚。
赠郭五星
王迈（宋代）

五陵豪家轻薄儿，骄傲成癖不可医。
挥金买笑红尘市，老死不晓寒与饥。
囊萤案雪单贫士，杯水生涯北窗里。
途穷山鬼恣揶归，命压人头提不起，
郭君昔从先人游，
万丈壮气横高秋。天无老眼不见录，
匆匆白了少年头。一日访余道艰窭，
杯酒未阑泪如雨。揲蓍有术金不换，
鹑衣百结无人补。我闻君语鼻亦酸，
误身直是坐儒冠。英雄未遇隐於卜，
时人莫作白眼看。
答谢山京师寄柬并及穆堂先生李公惓惓于予之意速余北行谢未能也
赵昱（明代）

寒卧虚楞霜日移，怜渠穴纸冻蝇痴。疏芜华发存公道，悠邈良朋辱远辞。

献玉辄伤和氏足，生金难凿贾逵碑。一从尘事轻抛得，好践梅花雪后期。
小眉公子在日里以见怀诗寄示作此奉答
汪春源（清代）

商飙万里倦吟身，往复邮筒仗雁臣。绝徼骚坛归月旦，孤山仙眷属风人。

牙签满架琳琅府，足迹千程岛屿春。珍重百朋遥锡我，庄襟更比古贤淳。
送进士都坚巴哈出宰三山
丁鹤年（元代）

龙沙公子龙头客，锦绣胸襟玉雪颜。一日蜚英惊四海，九天承宠宰三山。

花前封印青春醉，槐下鸣琴白昼閒。守令近民勤圣念，早须报政五云间。
南歌子
佚名（宋代）

菖蒲泛酒香。
次韵周文郁送蜀葵栽 其一
林光（明代）

反舌无声夏欲穷，野蒿满径闹芳丛。名花移植根犹浅，未许柔苗战乱风。
题宇文裔山寺读书院
于鹄（唐代）

读书林下寺，不出动经年。草阁连僧院，山厨共石泉。

云庭无履迹，龛壁有灯烟。年少今头白，删诗到几篇。
信部
屈大均（明代）

歇马风门望，襄州秋色开。太行盘钜鹿，漳水绕邢台。

闾里聊为侠，皇天不爱才。当时赵几霸，谁继武安来。
惊雷篇
欧大任（明代）

昊天时疾威，积风殆先兆。阴阳适相薄，蓊郁怒而剽。

我舟次江介，迅雷击樯杪。丰隆破响来，列缺飞光剽。

隐隐尚填填，霆奋更火燎。骇气久奔激，倏闪远罗曜。

斯须匕箸失，顾盻篙师咷。世异景公台，变似夷伯庙。

休咎我方省，善否天所照。震邻已切躬，察痾蚤求疗。

在莒能无忘，居邹惧难肖。夕惕敕戒勤，励德永思劭。
病中招孙医士
彭龟年（宋代）

冬冬才动热蒸蒸，直到更初渐渐清。
臓腑始坚今反利，痰涎愈盛气难平。
形容凋瘦真如鬼，耳目聪明粗似人。
自是虚劳无可说，更将经络为推明。
答问游庐山日子
董嗣杲（宋代）

欲游庐山恨不遍，游子先须两脚健。
山中浪走不知方，逢人问路空徬徨。
人言五老山水窟，半是神仙半是佛。
独行直待西风高，未可议我无仙骨。
偈颂十二首
释安永（宋代）

海门鼓浪拍天飞，妙喜家风孰与知。
今山风云重借便，分明向上为全提。
文彩未彰，消息已露。
动地惊天，不容回互。
云汉昭回星斗垂，谁敢抬头正眼觑。
木棉花歌 其四
李云龙（明代）

旧苑昌华吸紫氛，宫娃曾斗石榴裙。枝头犹是英雄血，无奈流花不待君。
闲居感兴六首 其四
江源（明代）

兵书一箧老无功，独倚栏干怅望中。几处松筠烧后死，等闲桃李即春红。
题灵鳗庙三首
舒坦（宋代）

绕塔想曾随白马，蟠泥故复傍金沙。
旱天霹雳长平地，乐岁污邪每满车。
受赐由来千里境，论封消得万人家。
朱门便是金涂榜，未负风云在一涯。
南溪诗
李渤（唐代）

玄岩丽南溪，新泉发幽色。岩泉孕灵秀，云烟纷崖壁。

斜峰信天插，奇洞固神辟。窈窕去未穷，环回势难极。

玉池似无水，玄井昏不测。仙户掩复开，乳膏凝更滴。

丹砂有遗址，石径无留迹。南眺苍梧云，北望洞庭客。

萧条风烟外，爽朗形神寂。若值浮丘翁，从此谢尘役。
题云松九江秀色图方壶画
蓝仁（明代）

渊明柳，太白松，九江千载生清风。后来张籍学稽古，志操却与前贤同。

早年仕宦游闽中，白头不归乡井空。长思故业劳梦寐，旧揽秀色积幽衷。

琵琶亭，香炉峰。伤离恨别不足较，寻幽望远将谁从。

题书扱小宋，挥笔烦壶公。青山白云负轻策，落霞秋水浮孤蓬。

昨日携图来叩户，品题愧我非才雄。江山如此游不到，惆怅一生田舍翁。
驻目亭
尤袤（宋代）

攀梯上甓级，小憩得危亭。
一览尽寥廓，四山耸寒青。
浩若凌太虚，翩如逐遐征。
昏花拭病目，望处增双明。
武进赵哦松吐茹异流俗雪中与邦人颂而饯之
释居简（宋代）

自拔千寻俗，澜从砥柱回。炎驱旱魃死，凉似故人来。

梅待春开眼，歌催雪荐杯。荆溪镜纤悉，是岂负丞哉。
还返释言 其一
薛季宣（宋代）

先天有真数，八卦因皆九。升降周六虚，利见龙无首。

后天奉天时，不在先天后。得一定存三，玄中急须守。
黄彦与从无逸求妻埋铭以研谢之无逸邀予作歌
董瞿老（宋代）

君不见昌黎翁，南迁益觉文章工。
滑稽戏作毛颍传，陶泓之族工宏农。
又不见东坡翁，生涯寄食破研中。
诋诃龙尾尊凤咮，更夸丹石蒸赤红。
古来文士躭翰墨，十有八九坐此穷。
怪君落笔妙言语，四壁才堪蔽风雨。
几年结柳送奴星，文穷跳梁推不去。
研能穷人君不鄙，尔来谀基得龙尾。
缇巾十袭不妄观，碑字三缣何足拟。
玉堂视草乃工之，只恐玄文似扬子。
君亏此研文似罗，奈君鹿裘带索何。
我虽忍穷亦好事，尚能搜句为君歌。
呜呼鲁公乞米家食粥，不费银钩写珠玉。
无俗轩
郑刚中（宋代）

轩前叠小山，山下生新竹。
秀色逗幽光，都作轩窗绿。
公来坐其上，更置一株玉。
岸巾人亦凉，意饱不须肉。
落屑随飞香，是中安有俗。
奉和陆使君长源水堂纳凉效曹刘体
皎然（唐代）

柳家陶暑亭，意远不可齐。烦襟荡朱弦，高步援绿荑。

爱公满亭客，来是清风携。滢渟前溪上，旷望古郡西。

六月正中伏，水轩气常凄。野香袭荷芰，道性亲凫鹥.

禅子顾惠休，逸民重刘黎。乃知高世量，不以出处暌。
书孔融传
王令（宋代）

戏拨虎须求不啮，何如缩手神中归。
虚云坐上客常满，许下惟闻哭习脂。
晨起裴吴二直讲过门云凤阁韩舍人物故作五
梅尧臣（宋代）

算数曾无据，仁人亦莫闻。
很愚多至老，兰桂苦先焚。
不竟千秋恨，还如万里分。
临风一号恸，易散日边云。
小儿阿开周晬忆之有作
孙应时（宋代）

爱子人情共，吾儿亦所怜。
精神如欲可，门户傥能传。
归去隔千里，生来正一年。
遥知晬盘侧，王母意欢然。
谒金门 其二 和邦直
李俊民（金朝）

昏又晓。蝶梦不栖芳草。照映琼林人物好。薰香荀令小。

不怕醉林健倒。恐怕醒林花笑。潘鬓都因愁白了。老人心未老。
袁季海别驾以所藏灵壁石诗轴见示为此篇
李流谦（宋代）

诸天享备福，宫殿常随之。
骄王擅雄富，钟鼓具不移。
巨细无实相，一种生幻师。
君家数尺峰，央处供娱嬉。
衡嵩接几闼，岷峨入提携。
只作如是解，天地绋目瑿。
君言勿作剧，丐我琼琚词。
援毫不能奇，永愧崭绝姿。
烹茶炷炉薰，崷崒缭轻丝。
如云出涧壑，顷暂万国滋。
请以小喻大，人才亦如斯。
我无适俗韵，梦想怀崯崎。
借渠琳琅响，和我兰荃诗。
明朝谢冠服，云根有茅莰。
端午家集 其一
曾丰（宋代）

自我生壬戌，于今到戊申。殊无送端午，独不负嘉辰。

裹黍金膏冻，糜蒲玉屑匀。未能全免俗，杯酒飨家人。
失调名
吴德远（宋代）

过平康巷陌绮罗丛。赢得佳人，妙舞艳歌，争劝金锺。
天池山访元叹门榜落木庵为寒河谭子笔
许虬（清代）

落木庵中卧老禅，寒河风雅笔如椽。垂来白发耽高隐，散尽黄金忆少年。

十亩秋茶新雨后，半山霜蕨夕阳边。开元天宝诗亡后，欲问人间寡和篇。
《思深堂书目》题词
刘慎荣（清代）

侯封万卷只空谈，也是禅宗一佛龛。定静戒才征慧业，君山更愿细中参。
无妄吟
邵雍（宋代）

耳无妄听，目无妄顾，
口无妄言，心无妄虑。
四者不妄，圣贤之具。
予何人哉，敢不希慕。
念奴娇 南耕堂前绿萼梅花下作仍用前韵
陈维崧（清代）

空庭何有，笑幽花以外，都无长物。一树绿毛么凤挂，零乱明窗粉壁。

斜倚阑干，微抛酒盏，笑玩林间雪。春寒犹冱，冻禽惊起杰杰。

可惜花似当年，看花人渐老，悲歌空发。料得前村花更好，和了水云明灭。

欲折繁英，倩他压帽，绝称萧萧发。角声吹落，阶前堆满晴月。
丙申生日七十自赋二首
方回（元代）

一尺光阴七寸余，暗惊前路恐无余。
匹如月欠三分满，又似蓂无六片初。
学问文章俱废忘，科名官职总空虚。
诸孙中有小丁亥，十岁应能读我书。
驯鹿
许及之（宋代）

长见幽苹食，谁分野草眠。随行能缓步，相对可忘年。
送赵君十绝
汪莘（宋代）

练水至清无浅深，使君何日再登临。
请看江上千株柳，尽是君民离别心。
清平乐
晁端礼（宋代）

琐窗朱户。曾是娇眠处。只有余香留得住。满地花钿翠羽。

三年宋玉东邻。断肠月夕烟春。看取画屏深处，题诗欲付何人。
寄贺太仆吕巾石疏乞得归
湛若水（明代）

浮云过目勋华尽，下惠三公定有无。巾石乞归对怀玉，也应多谢左偏枯。
春半
薛嵎（宋代）

春半数风雨，水村增晓寒。
不辞蓑笠重，自觉起居安。
隔雾山疑失，占晴礎未乾。
可怜桃与李，无语受摧残。
青玉案（徐侍郎生辰）
杨无咎（宋代）

芝兰桃李环围著。拥和气、浮帘幕。寿斝交飞争满酌。一声珠B728，数敲牙板，应有梁尘落。

腰金虽重何曾觉。更看悬鱼上麟阁。不用祖洲寻灵药。平时阴德，几人今日，额手称安乐。
时宰相生日乐府三首 其一
周紫芝（宋代）

帝居七星中紫宸，黄金掣销天开门。中人传诏不动尘，御府拜赐天炉芬。

郁金苏合百和匀，双虬镂合盘雕纹。云锦织帕劳天孙，金狻猊拥春空云。

流霞一酌千日醺，寿公遐龄天语温。朱弦白雪声调新，洞庭之乐人皆闻。

官家异礼尊帝臣，八师七友无此勋。圣贤一出五百岁，开辟以来能几人。

东方曼倩何足数，三食仙桃识王母。何当移植上林中，岁岁年年见花吐。

溪上人家自一川，武陵邂逅非神仙。但令父老不识战，人间何处无桃源。

自从罢武得生活，垂髫小女皆能言。肯为八方开寿域，庙堂政要公调元。
谒善政祠
魏雩（宋代）

携家再谒长官祠，桂子风吹游子衣。
惠泽至今犹瀚漫，官楹虽古自光辉。
梅梁偃蹇苍龙伏，石级参差白雪飞。
此地本非供玩赏，骚人到此自忘归。
戊子举敬节会诗谢祝君赓飏
章程（清代）

为善从来独力肩，讵闻敬节不欣然。伤心最是孤飞影，举手居然续命田。

广厦庇寒难满志，慈航求渡且随缘。对君不作逢迎语，德报无亏鉴在天。
哭尊大人领省
耶律铸（宋代）

孤儿泪眼空流血，一夜不知浑白发。宝灯轮毕新记成，梦断疏钟吼残月。

白云隐隐入青冥，生死悠悠两长诀。人閒天上父子情，遗愤有身终尽雪。
秋日怀松溪赵宰经父
章粲（宋代）

晴窗静繙书，凝尘掩行迹。
花影昼帘閒，苔痕秋径寂。
凭高招远风，缘流弄寒碧。
缄情寄天涯，杳杳江闽隔。
暑雨
郑刚中（宋代）

结庐在深寂，芳檐荫松萝。
天晴风日温，时有燕雀过。
今兹夏暑雨，衡门可张罗。
永叹复自慰，幽兴吾亦多。
和庐山高韵
王柏（宋代）

北山之北几千古兮，崷岚层嶂数百叠，
岿然横枕乎浙江。历潜岳石磴绵延而上，
是为山桥之绝景兮，惊霆喷雪终岁声击撞。
风柔日暖花气发，綦屦杖策而一游兮，
跻攀分寸猎荦确，如蹑太虚之浑庞。
峭壁立之万仞兮，著亭对峙窥谽谾。
云中泉石更磊磊，玉虹步步鸣淙淙。
清风满峡振衣袂，清湍修竹飞斜矼。
目极千里倚层槛，烟光晻暧兮，
楼台城叠隐隐呈纷{左口右庞}。上有阳精阳魄走飞毂，
下有蜷松偃柏骖旌{旗其换童}。安期棋局在何处，
时有平空特起云车双。洞阳有馆足高卧，
神融气一澄世庞。参横斗转万籁寂，
夜夜山鬼窥灯缸。羡君胸中隘宇宙，
通明疏畅开八窗。手闢书堂揽奇秀，
芳声闻帝所锡奎画昭回五色琱贞玒。涵蓄平生霖雨志，
不应怀宝迷其邦。羞芝餱菊我辈事，
春猿秋鹤心空降。诚欲遂公赤松黄石约，
更书旗常功业垂朱杠。
秋晚赴先茔马上
韩琦（宋代）

暂趋先陇弭旌旄，因恤吾民啬事劳。谷实已伤嗟岁廪，麦根虽立望春膏。

林疏山骨清弥瘦，天阔诗魂病亦豪。田舍罕逢车骑过，聚门村妇拥儿曹。
李白书堂
陈岩（宋代）

兰芷春风满地香，谪仙曾卧白云乡。
山间精爽今犹在，落月时时见屋梁。
凤栖梧 凤凰台
吴绮（清代）

独上高台寻六代。多少江山，都在斜阳外。极目浮云还四海。

回头更恨斜阳快。

鹭渚龙山何处在，莫种梧桐，空把鸾皇待。无数啼乌声不奈。

凤凰却恐乾坤隘。
题倚江图
曹勋（宋代）

有客登临酒半酣，道人仍为扫烟岚。
瘦筇更约风尘上，粥饭老同弥勒龛。
故将军曾侯子澄见访长歌赠之
王世贞（明代）

曾侯意气高天云，少小弯弓三百斤。抗表那愁中执法，入门长百大将军。

尺书立扫无诸烬，一箭能收下濑勋。名大中山饶谤箧，家贫太史絓深文。

脱骖始释越石父，买丝肯绣平原君。归来自种南山豆，有饭仍夸菜三九。

春秋癖喜元凯先，月旦评甘子将后。亭午方餐法喜食，六时不醉声闻酒。

林间豹蔚长迷雾，匣里龙渊空犯斗。偶闻时事忽抚膺，及语功名但摇首。

扁舟过我娄江城，紫气煜煜如拖旌。主人病聋复病哑，枉汝谈佛仍谈兵。

初疑藕孔修罗出，稍觉莲花般若生。天下总需公辈在，人间岂数王郎名。

何如抖擞无明尽，携手金鳌顶上行。
入万家园
孔武仲（宋代）

行尽东南郡，重来访旧居。
此心能有止，他境更谁如。
入径看生笋，临池想跃鱼。
仍贪田舍乐，植杖劝芸锄。
寓华容连日阴雨写怀
苏仲（明代）

客舍萧条乱草侵，夹旬风雨昼常阴。青蛙绕屋声如阵，白鸟侵人嘴似针。

老眼不堪劳案牖，薄才无计转伸吟。自知久矣妨贤路，一意怀归恋旧林。
淮东楚客
陈郁（宋代）

淮邦产宝皆奇士，楚客能词只小夫。
些语凄凉君自感，未应山色独关渠。
宝印叔辩上人各赠瑞香花
王十朋（宋代）

小小园林意自怜，名花十八拟唐贤。瑞香一种来潜涧，学士新添两少年。
去年多雪苦寒，梅花遂晚，元夕犹未盛开
范成大（宋代）

隔年寒力冻芳尘，勒住东风寂莫滨。
只管苦吟三尺雪，那知迟把一枝春。
灯烘画阁香犹冷，汤暖铜瓶玉尚皴。
花定有情堪索笑，自怜无术唤真真。
次韵谢平心胡祠监见惠生日五首
方回（元代）

势途勇退似差贤，焉用鸿门切盾肩。
早赐輼輬埋厚夜，宁扶楖栗走荒巅。
泥龟不羡鹍鹏路，粪菌徒输栝柏年。
我谓是身如尺璧，深藏短褐庶能全。
寄张珍甫殿院五首
李流谦（宋代）

定胜端相属，飞骞已后时。
阅人盘谷老，具眼石麟儿。
连茹才非匹，弹冠想自痴。
读书头半白，万一故人知。
悼亡儿果祥诗十首 其九
王世贞（明代）

可爱俱无迹，唯馀一痛伤。招魂归杳旷，追路失苍茫。

万事甘人下，馀生怕日长。泪痕罗幌底，斜月映如霜。
晨雨
陆游（宋代）

过云生谷暗，既雨却窗明。
低燕争泥语，浮鱼逆水行。
山川增秀色，草木有奇声。
处处青秧满，长歌乐太平。
促促词
徐照（宋代）

促促复促促，东家欢欲歌，
西家悲欲哭。丈夫力耕长忍饥，
老妇勤织长无衣。东家铺兵不出户，
父为节级儿抄簿。一年两度请官衣，
每月请米一石五。小儿作军送文字，
旬日一轮怨辛苦。
简铦朴翁兼简敬叟二首
苏泂（宋代）

生机幻法不无神，信手拈来却是真。
雪月梅花同一色，陈黄苏老只三人。
论诗已具顶门眼，选胜直赊头上春。
普请西湖作公案，与师聊结未来因。
送沈侍郎
贯休（唐代）

从知无远近，木落去闽城。地入无诸俗，冠峨甲乙精。

山多高兴乱，江直好风生。俭府清无事，唯应荐祢衡。
挽吴止所
方梓（宋代）

先生六十化，吾道尚奚云。花馆空馀影，清歌无复闻。

夜寒鹤思主，风急雁悲群。有子方跨灶，天应未丧文。
秋霖二首
王禹偁（宋代）

山云百日雨，山水十丈波。
田畴与道路，一夕成江河。
巨石大於鳖，吹转如蓬窠。
夏旱既损麦，秋潦复无禾。
津梁尽倾坏，商贩绝经过。
斗米二百金，吾生将奈何。
安敢比夷齐，愚圣不同科。
应如元鲁山，饿死深山阿。
偶□
王曙（宋代）

□倚苍崖次第开，暂停征传一徘徊。
人间万事皆如此，偶尔□胜特地来。
是年五月扈从上京宫学纪事绝句二十首 其十八
周伯琦（元代）

宝花千树影扶疏，曲槛回垣碧草腴。内竖饭牛开北苑，玉瓯日日进醍醐。
初秋戏作山居杂兴俳体十二解
杨万里（宋代）

甑头云子喜尝新，红嚼桃花白嚼银。
笑杀官人浪驩喜，村人残底到官人。
送太庾黎丞 其一
徐鹿卿（宋代）

老矣黎夫子，拳拳只此书。万缘俱浅澹，一字不遗馀。

庾岭风烟句，石溪云水居。无人知此味，说似子非鱼。
菩萨蛮 其七 宿伏城驿
梁清标（清代）

伏城明月浑如昔。往来照尽长征客。今日我重过。其如孤影何。

遥看云外树。总是来时路。莫喜到家乡。乡愁到更长。
海客
李商隐（唐代）

海客乘槎上紫氛，星娥罢织一相闻。

只应不惮牵牛妒，聊用支机石赠君。
酬沈仲举同张汝中胡烈卿张诚甫过饮
欧大任（明代）

群才翩矣集，二仲醉何妨。蒋诩开荒径，彭宣到后堂。

名高金马署，心远白云乡。漫道京台乐，燕歌听尔长。
浪淘沙·灯火雨中船
吴文英（宋代）

灯火雨中船。客思绵绵。离亭春草又秋烟。似与轻鸥盟未了，来去年年。
往事一潸然。莫过西园。凌波香断绿苔钱。燕子不知春事改，时立秋千。
一峰云外庵和韵四景四首 其四
惟则（元代）

衲被蒙头宿火红，雪寒愁听上方钟。开门忽怪山为海，万叠银涛露一峰。
题王荆公半山图
刘宰（宋代）

归来心事平，蹇驴踏秋风。
举鞭问髯奴，何如浣花翁。
道旁几高松，风来自相语。
桃李今何之，岁寒予与汝。
咏怀吴中先哲赠别受之孝廉七章
何允泓（明代）

滇海凤酋残，合浦交夷肆。六诏达两江，苗黎梗异志。

孔公守田达，三日峒獠至。出战良独难，婴城苦无备。

公日有我在，开门辄重闭。群獠望充斥，太守跨单骑。

轻身诣蛮峒，挥手却徒隶。踯躅莽菁丛，两贼控其辔。

中宵坐深峒，神明炯如鸷。诘责腾颊舌，抚谕倾唾涕。

群獠罗跪拜，感泣矢深誓。公言我苦饥，趣呼荐牢彘。

吞啖剧风雨，左右尽殽胾。酣眠戈戟间，殷雷起鼻齂。

亭午始言归，徐驱复摇曳。历仕天南陲，威神绩罗施。

不畏十万师，但慑孔君帜。晚起抚贵阳，安彭病心悸。

嗤彼清平苗，胡然拥阿刺。下车得要领，斗酒缚于戏。

何异犬与鸡，父子一朝殪。疆围靖谈笑，躯命尽劳瘁。

守臣职固然，何敢云我纻。缅思孝皇朝，内外真弘治。

寄语中执法，严按滇广帅。
游烂柯山宿莲圣庵　 得清字
罗晋侯（明代）

绝壁先登猿鹤惊，千盘危磴喜微晴。云封远瀑明还暗，路入层峦险复平。

莲漏静分香涧寂，松风飘落石棋声。缘兹结得山灵约，翠湿衣衫尘梦清。
桃木
赵葵（宋代）

谁家有女腰如束，双眸剪水肌凝玉。
裉红香汗湿鲛绡。低压娇花鬓云绿。
春光激滟春画长，春风扑面春花香，
一声环佩鸣丁当，自临莺镜匀新妆。
送杨明叔通判越州
梅尧臣（宋代）

知子心中光皪皪，不作秋蟫缘简策。
八月乘风入会稽，镜湖细浪鱼吹白。
新除戚里外诸侯，况喜上宾开右席。
明月楼中吸玉笙，青山影里森朱戟。
禹穴渊深入地流，秦望峰高插天碧。
朝幕樵溪不见人，往来梅市空余迹。
墨池科斗作虾蟆，道士鹅群谁更易。
摩灭应多著者稀，但游莫用论今者。
瑞应诗
梁潜（明代）

于惟圣皇，克对于天。灵承郊庙，弗懈益虔。弗懈益虔，神具歆止。

嘉符默贶，爰集多祉。神观巍巍，密迩郊祀。有冽者泉，其甘如醴。

峨峨皇陵，皇考是宫。有苍者松，甘露浓浓。皎皎晨暾，灼之弗晞。

肪疑玉缀，其甘如饴。布羃条柯，涵润岩谷。孰其降兹，惟皇考嘉告。

有冽者泉，澄深渊溁。酌之愈甘，挹之弗泞。有冽者泉，凝寒弗冱。

虹光上腾，下彻后土。峨峨神观，巍巍皇宫。祥飙庆云，郁乎冲冲。

孰酝孰酿，孰疏其源。坤后帝神，有开厥先。乃荐宗庙，乃锡廷臣。

乃命往视，填闉溢城。既瞻既骇，拜舞忻忻。惟帝神圣，灵贶斯甄。

帝念皇考，明禋精格。嘉祥之来，如响斯答。皇帝曰俞，兹非予力。

惟尔耆旧，靖恭乃职。皇帝曰俞，罔弛于度。尔尚相予，益勤以惧。

臣拜稽首，圣谟洋洋。用永兹休，以垂无疆。臣拜稽首，皇帝万岁。

永世无斁，万方来格。
捣练子
沈瀛（宋代）

放下著，须弥山。分明北斗面南看。没丝毫，相阻拦。

休儱侗，莫颟顸。含元殿上问长安。欲归家，行路难。

放下著，须弥山。百斛油麻水上摊。欲成团，真个难。

除有累，去痴顽。无心犹是隔重关。到其中，方是安。
为归云师赋野航
薛嵎（宋代）

遇坎与乘流，谁能舍迹求。
即空皆是境，大渡本无舟。
风流随机息，乾坤任光浮。
可怜迷岸者，漂荡几时休。
邻亭真
宋祁（宋代）

蕊馆何年记旧封，宴亭此日驻凭熊。
佛螺近作临窗岫，仙驭遥添拂衽风。
谈树憩棠交结荫，飞翚贺雀并翻空。
使君邀胜留千骑，可在秦楼更向东。
生查子 其三
吕渭老（宋代）

双鬟绿发齐，多笑蔫红落。穿竹过西斋，问字时偷学。

娇慵不惯羞，同倚阑干角。屈指数元宵，灯火堪行乐。
郭氏山林十六咏 其五 倾月
陆游（宋代）

种梧待凤雏，此计乃可笑。不如看月堕，与子舒清啸。
杀麦二首
苏辙（宋代）

雨後麦多病，庾中蛾欲飞。
不辞终日暑，幸脱半年饥。
潦水来何暴，秋田望已微。
农夫愚可念，此报定谁非。
石州慢 用东山韵
朱祖谋（清代）

一枕春酲，相伴画堂，羁绪天阔。江南信息沈沈，水驿芳梅谁折。

荒阑偎久，未信笛里关山，玉龙犹噤黄昏雪。空外暮笳声，送飘镫时节。

歌发。闹红香榭，归鹤春城，顿忘离别。留恋斜阳，只有鹃声凄绝。

不知临镜，画出几许宫眉，新妆消与愁千结。拥髻已无言，又窥人黄月。
闭户
陆游（宋代）

乞身林下养衰残，闭户宁容外物干？正使有为终淡泊，未能无物已轻安。
寸阴息念如年永，丈室端居抵海宽。
老子尔来深达此，却嫌儿女话团栾。
壬子春分方见迎春盛开以小诗嘲之
韩琦（宋代）

迎得新春入旧科，独先嘉卉占阳和。今年顿被寒摧朽，应为尖头送暖多。
寻嘉祐寺
张家玉（明代）

英英白云懒，杳杳青溪暮。山僧不出门，残钟在深树。
鲁隐公
王十朋（宋代）

唐尧授舜由天命，太伯奔吴避圣人。鲁隐效颦端可笑，逊威不正自亡身。
忆牡丹
徐夤（唐代）

绿树多和雪霰栽，长安一别十年来。王侯买得价偏重，

桃李落残花始开。宋玉邻边腮正嫩，文君机上锦初裁。

沧洲春暮空肠断，画看犹将劝酒杯。
廓然再和复答之六首 其六
释德洪（宋代）

绕舍初晴对意新，出门幽鸟语如真。催耕布谷殊堪听，劝客提壶却莫瞋。

垄麦约风远有浪，海棠经雨匆添春。可怜好景无人共，回首斜阳太息频。
余扁所寓山堂为清晏盖摘右军帖中语也蜀山隐君为书三大字刻着楣间林壑增胜因而成咏
张羽（明代）

少年未识事，冠带逐时流。一悟名为妄，悠然返林丘。

假此精舍居，萧条岩径幽。竹树共清密，川涧屡环周。

高峰延新旭，华栋鸣晨鸠。晞发东轩下，群书散不收。

嘉名余始制，妙翰若云浮。况有同心友，觞咏接绸缪。

始来适朱夏，今已踰素秋。谬处山水宅，惭非仁知俦。

耽玩昧出处，栖泊愧淹留。诚知非吾庐，且得性所求。
送刘户曹
吕大临（宋代）

学如元凯方成癖，文似相如反类俳。独立孔门无一事，惟传颜氏得心斋。
赋得浦外虹送人
陈润（唐代）

日影化为虹，弯弯出浦东。一条微雨后，五色片云中。

轮势随天度，桥形跨海通。还将饮水处，持送使车雄。
红蕉
柳宗元（唐代）

晚英值穷节，绿润含朱光。
以兹正阳色，窈窕凌清霜。
远物世所重，旅人心独伤。
回晖眺林际，槭槭无遗芳。
阮伯髦见过有赠
陈子升（明代）

能言常不倦，老益见精神。篆必师秦相，医何让越人。

疏杯偏热耳，选杖不扶身。复此閒相对，溶溶竹屿春。
次韵王少清索崔柬之诗卷
项安世（宋代）

自古崔卢族望荣，至今王谢好家声。
子孙一一过人无，文字家家翻水成。
异县相逢俱似旧，新诗傅示总能清。
凭将恶语同收取，杜集他年著我名。
晖仲惠梅花数枝
韩元吉（宋代）

莫问南枝与北枝，幽香先与小春期。
直从的皪寒梢数，看到飘零似雪时。
江夏送倩公归汉东
李白（唐代）

彼美汉东国，川藏明月辉。
宁知丧乱后，更有一珠归。
偈颂二十五首
释如净（宋代）

眼见黄叶落，耳闻孤雁鸣。
咦，溪上秋光分外清。
题绿筠楼
子贤（元代）

绿筠楼外玉参差，坐爱棱栾晓雾霏。五色云开丹凤下，九天风动翠蛟飞。

江波渺渺湘妃泣，羽旆娟娟帝子归。我为玉人歌此曲，山城秋日净晖晖。
梅花集句 其十五
李龏（金朝）

倾国倾城岂在人，人间只有此花新。冰霜过了翩然去，万紫千红各占春。
月下看古碑唐贞元间物也
王质（宋代）

泥土相缠四百年，摩挲十在九彫残。明朝叉手东西去，更有谁人月下看。
韩员外夫人清河县君崔氏挽歌二首
岑参（唐代）

令德当时重，高门举世推。从夫荣已绝，封邑宠难追。

陌上人皆惜，花间鸟亦悲。仙郎看陇月，犹忆画眉时。

遽闻伤别剑，忽复叹藏舟。灯冷泉中夜，衣寒地下秋。

青松吊客泪，丹旐路人愁。徒有清河在，空悲逝水流。
题游骑挟弹图
龚敩（明代）

平明挟弹出新丰，驰过宜春小苑东。百啭流莺深树晓，一番新雨落花风。

路迷禁草连天碧，衣染宫桃照日红。欲识平原公子意，岂无遗恨五陵中。
九日登莲峰得二石一石如鱼而尾赤名之曰赪尾一石有眼口鼻名之曰山鬼 其二
释居简（宋代）

怪状出岩扃，山精死弗灵。文如云子白，质带土花青。

雨信莓苔湿，蜗涎窍穴腥。九歌如可些，为尔续骚经。
悲老宫人
刘得仁（唐代）

白发宫娃不解悲，满头犹自插花枝。

曾缘玉貌君王宠，准拟人看似旧时。
试问
陈杰（宋代）

试问屋藏书，何如斛贮珠。
奄奄投阁老，凛凛坠楼姝。
奉和幸大荐福寺（寺乃中宗旧宅）
赵彦昭（唐代）

宝地龙飞后，金身佛现时。千花开国界，万善累皇基。

北阙承行幸，西园属住持。天衣拂旧石，王舍起新祠。

刹凤迎雕辇，幡虹驻彩旗。同沾小雨润，窃仰大风诗。
曹娥纯孝祠
朱晞颜（宋代）

纯孝祠荒草自春，江山依约髻鬟青。行人不识夫人意，只把金钱愿乞灵。
寄怀辛眉
王闿运（清代）

空山霜气深，落月千里阴。之子未高卧，相思共此心。

一夜梧桐老，闻君江上琴。
送大司徒松坡毕公致政还乡 其二
王弘诲（明代）

对罢戎机早乞閒，赐归真慰北堂欢。帆开驿路风烟渺，宠荷明廷雨露宽。

茅士千年朝翟茀，莱衣五色隐龙蟠。乌私莫羡陈情疏，燕喜还同鲁颂看。
前后植木犀楼上月台尽见诸山
张镃（宋代）

盛世适亲逢，楼台等地雄。
无形兼有象，俱在太和中。
和许秘校同游两天竺
苏颂（宋代）

柳浦重城忝建旟，旧吴星分斗牛墟。
鹫峰遗迹奇难状，大士灵光应不虚。
游伴偶陪宾结驷，肴蔬深愧食无鱼。
高谈终日穷幽赏，俗虑尘襟顿释除。
奉和虢州刘给事使君三堂新题二十一咏。北湖
韩愈（唐代）

闻说游湖棹，寻常到此回。应留醒心处，准拟醉时来。
绝句
叶林（宋代）

金粟花前风细细，宝阶地上月辉辉。梦回不属红尘境，凉露满衣人醉归。
四睡次三兄茂载韵 其一 春
范浚（宋代）

门外啼鸦暗柳浓，华堂翠幕度香风。流莺不识梦魂远，自向窗前诉落红。
偶成二首 其二
文天祥（宋代）

乌兔东西不住天，平生奔走亦茫然。向来鞅掌真堪笑，烂熳如今独自眠。
送萧君祐宪史升南台掾二首 其二
叶颙（元代）

霜台新聘客，家世出萧梁。况乃辞江浙，翩然往建康。

六朝烟树老，千载暮云长。见说孙郎宅，青山带夕阳。
洛阳有愚叟
白居易（唐代）

洛阳有愚叟，白黑无分别。浪迹虽似狂，谋身亦不拙。

点检盘中饭，非精亦非粝。点检身上衣，无馀亦无阙。

天时方得所，不寒复不热。体气正调和，不饥仍不渴。

闲将酒壶出，醉向人家歇。野食或烹鲜，寓眠多拥褐。

抱琴荣启乐，荷锸刘伶达。放眼看青山，任头生白发。

不知天地内，更得几年活。从此到终身，尽为闲日月。
过天姥岭
黄宏（宋代）

天姥连天横，我过如牛脊。
乃知李谪仙，梦游言过实。
徐生亦好奇，请问刘阮迹。
安知古仙人，太平入鬼域。
妖狐花满头，媚人强求匹。
流杯饮胡麻，磊块皆沙砾。
离临安舟中有怀山薮朱文之子聊作五绝以寄
史尧弼（宋代）

仙舟轻漾首仍西，我独南征未得归。
相望两鸥空浩荡，何如双鸟共鸣飞。
山中
徐照（宋代）

世事已无营，翛然物外形。
野蔬僧饭洁，山葛道衣轻。
扫叶烧茶鼎，标题记药瓶。
敲门旧宾客，稚子会相迎。
巳未春日山居杂兴十二解
杨万里（宋代）

今岁春迟雨亦然，生愁无水打秧田。
不消三日如麻脚，线样溪流浪拍天。
题野航壁
郭翼（元代）

大树小树屋东西，瘿颈鹁鸪来上啼。明朝艓子坐天上，野水压江江日低。
怡云
蒲寿宬（宋代）

把作一片画，晴阴浑不同。
不知谁是画，伫立意无穷。
访吴安抚命赋诗竹洲中有静香亭堤静观斋舞雩
汪莘（宋代）

凤麟敢谓皇家无，如公自合应时须。
胡为返驾竹洲隐，只与高时素壁成画图。
一麾淮海重拜敕，老人在南子在北。
称家菽水欢在余，每日乃得见颜色。
大儿三十心力到，租税免教官吏逼。
小儿十五天资敏，火耕水耨云未克。
竹林茅屋谩读书，我正不蒙稽古力。
请言竹洲胜，蕖篠相因依。
红蕖未妨晚色静，翠篠解过凉阴稀。
渔童樵青足驱使，夜深醉和风雨归。
梦中突兀长堤横，忽觉单骑游边城。
擒胡已决千里外，邯郸一枕空峥嵘。
闲来静观宛殊昨，却怜蒲团坐日落。
偶见始画天地心，从此鸢飞共鱼跃。
向来天地本来闲，猎夫见鹿不见山。
不然寒流自太古，何人曾作沂水看。
前日从公洲上语，茯苓期我能同煮。
未容只作竹洲翁，属闻汉诏求伊吕。
池边二绝 其一
张镃（宋代）

屡欲池边看晓烟，晓烟多是独贪眠。红渠似怪人来晚，不肯回头却粲然。
再韵贺可山新生弥月
叶茵（宋代）

人誇旌表旧门闾，梅长新枝鹤长雏。八叶可提和靖印，十箱须读阿宜书。

诞弥厥月生无害，积善之家庆有馀。准拟一饕汤饼供，柰何逢疾似相如。
冬至夜斋中不寐遥想郊丘盛礼二首
宋庠（宋代）

阳郊陪礼忽三年，目想坛觚切绛烟。
今夕织萝还不动，百神应到紫宫前。
念奴娇（中秋）
史浩（宋代）

碧天似水，看常娥摩出，一轮寒璧。桂魄扶疏光照耀，尘界都成璧色。万象森罗，羞明卷彩，黯淡唯今夕。风高露重，井梧湿翠时滴。

谁信鹤发婆娑，鄮峰真隐，对影为三益。虎绕龙蟠丹就后，一颗清辉的国。不养璧蟾，不关玉兔，到处无亏蚀。三千行满，也能飞上璇极。
玉簟凉 夏景
陈维崧（清代）

杉驿烟乡。正屏掩楚峰，簟滑吴江。得风篁欲笑，就食鸟相忘。

鲈鱼美似北固，四十九、入手先香。晚饭罢，觅閒僧话暑，老树赊凉。

吴装。白莲著粉，红藕放花，野鸭暗触船窗。风灯零乱极，渐暝色微茫。

波上已逗素月，问卖酒、甚处阳昌。吾醉矣，拟夜游、琼岛云厢。
又读平泉花木记 其三
文彦博（宋代）

吾观李太尉，所失在誇权。名遂不知退，膏明惟自煎。

终身恋华组，何日到平泉。徒有思归意，歌诗盈百篇。
新秋
郑镜蓉（清代）

凄凄砌里有虫吟，漏尽声声韵转沈。人入梦时初过雁，月当圆处正闻砧。

风微菡萏浮平沼，雨霁梧桐落远林。此夜幽闺偏耿耿，悲秋为感楚骚心。
野塘秋鹭
史弥宁（宋代）

玉立秋塘一振衣，竦肩莫是为寻诗。近来绝少元和样，岛瘦郊寒渠得之。
送胡少参之蜀
严嵩（明代）

罢起郎官草，荣分岳伯符。俭知鱼饭美，清伴鹤琴孤。

古柏题堪续，甘棠惠自敷。江间云鸟阵，一访武侯图。
舟中风雪五力
苏辙（宋代）

北风吹雪密还稀，雪势渐多风力微。
孤棹独依银世界，山川路力欲安归。
晓风吹浪作银山，夜雪争妍布玉田。
风力渐衰波更恶，通宵撼我正安眠。
拥缆埋蓬不见船，船窗一点莫灯然。
幽人永夜歌黄竹，赖有丹砂暖寸田。
浊醪粗饭不成欢，白浪飞花雪作团。
窗外时来一双鸭，沉浮笑我不禁寒。
江面澄清雪未融，扁舟荡漾水无踪。
篙师不用匆匆去，遍看庐山群玉峰。
侨寄山居霍然几月凡见之於目闻之於耳者辄缀
王志道（宋代）

雨过天青似蔚蓝，碧云收入鳠鱼潭。
蚕姑举手交相庆，趁得新晴老却蚕。
第一百八十九
文天祥（宋代）

天地有逆顺，惘然难久留。
当歌欲一放，河汉声西流。
喜閒 其一
赵善傅（宋代）

林泉违约久，归此有馀欢。引水来新沼，钩帘见好山。

渔歌能破寂，鸥侣可陪閒。荣辱曾何绊，怡然见考槃。
送沈明府上计还县
欧大任（明代）

鹓班春色散彤云，一骑都亭袂暂分。大庾南行沧水使，牂牁西暂伏波军。

茧丝不用曾宽赋，羽檄何论更策勋。到日五花谁可系，琐闱将谒圣明君。
二候祠
徐德求（清代）

吹角城头海气寒，古祠下马拜衣冠。君王卜祚刚三百，伯仲论衣有二难。

鹿走秦原驱哙勃，鲸屠汉狱失彭韩。延陵门外松楸尽，荞麦茫茫夕照残。
依韵和酬阆州刘侍禁季孙见寄
强至（宋代）

别来双鬓一衰翁，近喜刘郎信息通。
剑气未闲频犯斗，赋声无用尚摩空。
传闻蜀道逾天上，见说城南冠阆中。
山水纵游那觉久，清霜两度变丹枫。
望建康诸山
孙应时（宋代）

白沙城上望金陵，满眼风烟草树青。
山色千年围故国，江流万里赴沧溟。
惊心采石瓜洲渡，搔首长干白下亭。
一笑书生强多事，萧萧飞雁落寒汀。
鹊桥仙 其一 林卿生日
刘克庄（宋代）

一封奏御，九重知己，不假吹嘘送上。从今稳稳到蓬莱，三万里、没些风浪。

臣年虽老，臣卿尚少，一片丹心葵向。何须远比马宾王，且做取、本朝种放。
平野堂重送江茂宗
贺铸（宋代）

东风南浦雨潇潇，欲去行人不自聊。
谁道垂杨攀折苦，过春犹有最长条。
苏才翁挽辞二首 其一
韩维（宋代）

勋业经营内，贤豪许与中。远图宜将相，高论自儿童。

名挂江云白，魂归楚树红。诸孤尽才秀，它日大门风。
苦雨吟十首呈同官诸丈 其七
吴潜（宋代）

海乡多下田，潢潦易缠绵。云脚晚希露，天心朝望穿。

壤蚯方恶出，穴蚁又忧迁。翻覆阴晴證，愁肠日几旋。
鲁直上东坡古风坡和之因次其韵
张九成（宋代）

幽兰如君子，閒雅翰墨场。
春风晓畦暖，斜日半窗光。
竟夕澹相对，菲菲吐暗香。
掩关清杖屦，帘卷度修廊。
钗玉茎分紫，官梅花更黄。
岂惟堪纫佩，试伴菊英尝。
退处深林好，休移庭户傍。
自同凡草茂，无事莫相伤。
生查子·独游雨岩
辛弃疾（宋代）

溪边照影行，天在清溪底。天上有行云，人在行云里。
高歌谁和余，空谷清音起。非鬼亦非仙，一曲桃花水。
诸友画八景送马先生之安福索赋 其二 禹穴
徐渭（明代）

师是马迁才，探奇禹穴来。重临江水阔，好灌豫章材。
金陵杂兴二百首
苏泂（宋代）

轻风湿湿树斑斑，燕乳鸠鸣春又残。
门巷狭斜无不到，有何人似柳花閒。
次仲舅韵寄拙庵
楼钥（宋代）

莫把坐忘成坐驰，归来须是识真归。
壶筹投尽无人拾，澹坐藤床风掩扉。
杂咏一百首 其四十一 尹氏
刘克庄（宋代）

聚橛并番楀，今犹唾姓名。国人深可畏，尹氏更须平。
书怀
苏泂（宋代）

出门莽莽无所适，青草门前少行客。
读书妄意学周孔，行年三十头雪白。
朝廷伏闻治清静，贱子何忧官得失。
平生志气渺江海，前日诗名漫梁益。
相公青毡化乌有，大似不蒙稽古力。
恭惟元佑全盛时，左右明王非列辟。
尔时吾祖亦遭逢，曾与坡范同入直。
同朝人士服该贯，后世儒生犹辟易。
石羊去作高资梦，金榜空馀岘山宅。
烂然朱紫照一门，绵亘百年随社稷。
中兴郎从间有人，往往命薄中道塞。
只今晨星颇相望，岂不稽首荷王泽。
先中人间亦筮仕，曾未几见捐禄食。
坐令诸子各困顿，须与祖世事乖隔。
忠肝痛胆欲谁付，冷屋风灯但萧瑟。
明知长短均一尽，自是炎凉心所恻。
昨蒙宗公置牙齿，事下丞相当审覈。
驽才不堪驾十乘，爝火或可继残夕。
纵然得遂岂其志，未免妻嫂有轻色。
诸兄生儿任门户，两弟行当问家室。
祖宗祭祀足依赖，插架牙签肯终毕。
至尊恭己正南面，下采刍荛及群策。
男儿努力要及时，致君尧舜收故物。
春风吹花人满江城，醉击珊瑚夜吹笛。
属予寄傲谅兹契，隐肆壶天许分席。
西游酹酒吊杜甫，东望吟诗怀李白。
萧湘南浮窥舜葬，淮海北上巡禹迹。
归来故旧半为鬼，未死一身长百疾。
向之经行辄梦寐，江汉沱潜犹彷佛。
尘埃熏人眼生翳，文字不立口挂壁。
樊笼日月安足恃，会觅丹砂变形质。
时哉鹏翼倘相逢，俯仰人间访畴昔。
送周元吉显谟左司将漕湖北三首
杨万里（宋代）

又见周郎携小乔，武昌赤壁醉娇饶。
蜀江雪水来三峡，吴苑风烟访六朝。
秋月春花出肝肺，新词丽曲入笙箫。
归来却侍金銮殿，好看霜毛映玵貂。
拜敕口号
陆游（宋代）

黄纸如鸦字，今朝下九天。
身居镜湖曲，衔带武夷仙。
日绝丝毫事，年请百万钱。
恭惟优老政，千古照青编。
招均弼笥河小饮
程晋芳（清代）

炙砚旋冰炉易烬，连朝始是十分寒。颠风绕屋作雷吼，碎月浸分疑雪残。

呵手仍烦长袖护，褰帷时取故书看。韭芽细煮松醪熟，可少同心话岁阑。
经秦皇墓
鲍溶（唐代）

左岗青虬盘，右坂白虎踞。谁识此中陵，祖龙藏身处。

别为一天地，下入三泉路。珠华翔青鸟，玉影耀白兔。

山河一易姓，万事随人去。白昼盗开陵，玄冬火焚树。

哀哉送死厚，乃为弃身具。死者不复知，回看汉文墓。
颂古一百首
释智愚（宋代）

碧油幢下立功勋，韬略双全独见君。
一自赤心来报国，边头刁斗不曾闻。
晚年辟地为圃僭用老坡和靖节归田园居六韵
叶茵（宋代）

疏牖炷柏子，日与琴书娱。
已复回商飚，凉意浮郊墟。
自成松菊趣，不杂轩冕居。
悠悠鸟脱罟，局局兔守株。
试叩塞上翁，得丧为何如。
元亭抱至道，诗发道之余。
利名莫能束，精神游太虚。
冥想田园归，其乐无时无。
同钱翰林游宝叔寺和同年张太仆韵
韩雍（明代）

群山佳处偶来登，峭壁奇峰似剑棱。疏雨落潮声隐隐，淡云芳树影层层。

遥瞻亲舍恒惆怅，未报君恩益战兢。草草题诗写高兴，翰林风月我何能。
十月暄甚人多疾十六日风雨作寒气候方少正作
陆游（宋代）

昔我从行台，宿师南山旁。
仲秋已戒寒，九月常霣霜。
入冬即大雪，人马有仆僵。
土床炽薪炭，旃毳如胡羌。
果蔬悉已冰，熟视不得尝。
猎骑荷戈归，争献狐与狼。
是时意气快，岂复思江乡。
迩来四十载，余景迫耄荒。
结茅镜湖曲，气候岁靡常，残暑排不去，单衣作重阳，霜晚木未丹，地燠草不黄，玄冥失号令，疟鬼意颉颃。
忽焉风雨恶，纵击势莫当，颇疑地撼轴，又恐河决防。
和泥补窍穴，乞火燎衣裳。
霰雪虽未作，疾疠幸退藏。
风炉荠糁美，瓦甑粳饭香，比邻共安健，相与歌虞唐。
和季弟韵二十首
刘克庄（宋代）

古书随读已微茫，时事閒思欲发狂。
愿保残年同绛老，不贪来世作缁郎。
史饶西汉宁论晋，诗止黄初不及唐。
海阔天高孤鹤远，寄声飞矢莫抽房。
樗高操
王令（宋代）

崇崇北丘，其上有樗。
原校：远者以为梁，或者争以柱。
就而睨之，曾无事於欂栌。
呜呼木乎，其我於远者欤。
与李献臣宋子京春集东园得节字
欧阳修（宋代）

绿野秀可餐，游骖喜初结。
芸局苦寂寥，禁署隔清切。
欢言得幽苦，况此及嘉节。
鸟哢已关关，泉流初决决。
紫萼繁若缀，翠苕柔可撷。
屡期无後时，芳物畏鶗鴃。
送徐照先回江西
徐玑（宋代）

骨体先如鹤，离家岁已周。
欲知诗思远，曾共楚乡游。
穷过身将老，分携菊正秋。
江西看旧友，归计少迟留。
仙屏中丞见和前诗，感事述怀，叠韵奉答 其一
丘逢甲（清代）

黄尘遮断海天春，劫外馀生倍怆神。国岂尚文方积弱，士争横议欲维新。

陆沈应咎王夷甫，道隐思为贺季真。鹿走鸿哀嗟满目，更谁抗疏恤遗民。
初八早枕上作
林希逸（宋代）

新种梅家萼绿华，缘渠关念似痴家。不知青叶朝何似，展转残更听过鸦。
和文与可洋川园池三十首 竹坞
苏轼（宋代）

晚节先生道转孤，岁寒惟有竹相娱。
粗才杜牧真堪笑，唤作军中十万夫。
齐天乐 和白华，用叔问韵，时余将游庐山
易顺鼎（清代）

西风又起天涯路，吹残碧云如马。十载江湖，无人到处，惯与闲鸥争霸。

一双不借。更庐阜寻僧，远投莲社。行路寻常，曹将军笔也难写。

销磨旧怀艳冶。向荒台流水，空吊琴雅。夕跨苍龙，朝辞黄鹤，明日芙蓉手把。

与君别者。莫只学人间，秋虫吟哑。五岳归来，早将书代话。
绝句二首
周文璞（宋代）

入春便与僧为友，紫萼黄英见坐禅。
昨日邻翁催入社，谢他只是说无钱。
寄马易之 其二
宋沂（元代）

自是风流爱鉴湖，木兰舟上倒金壶。鲈鱼莼菜恋乡国，马湩蒲萄忆帝都。
花非花 其二 古意
董元恺（清代）

柳缄愁，蕉结恨。恨千条，愁一寸。郎行终日无舒时，郎来一夜都开尽。
寒暑吟
李龏（金朝）

赦寒乃望春，赦暑乃望秋。望望复望望，寒暑无停辀。

磨空两灵魄，日夜东西流。血肉具此体，老我谁为谋。

泛然寓大块，万物同一丘。壮兮耄所伏，盛者衰之由。

暑退秋红滋，寒往春绿稠。奈何秋与春，不赦肠中愁。
孝宗皇帝挽词
李祥（宋代）

上历轩皇凤，初潜建邸龙。
系隆元艺祖，付托大高宗。
幸学重鸣跸，明禋九奠琮。
未酬恢复志，遗恨隘疆封。
送叶路分
叶适（宋代）

猺啾獠唧闻鸣琴，十指如玉无哀音。
应怜听者未洗耳，衡山高兮湘水深。
君今幅巾鵷鹭行，切勿着带貔虎傍。
软荷刺少离棹短，柝桐花多班露长。
颂古十八首 其五
释师一（宋代）

不是风兮不是幡，碧天云静月团团。几多乞巧痴男女，犹向床头瓮里看。
王希深合新香烟气清洒不类寻常可以为道人开笔端消息
颜博文（宋代）

玉水沈沈影，铜炉袅袅烟。为思丹凤髓，不爱老龙涎。

皂帽真闲客，黄衣小病仙。定知云屋下，绣被有人眠。
致政杨图南 其二 湖山亭
周必大（宋代）

不向山林不背村，清江东畔邑东门。雨馀徐步看山罢，植杖沙边试水痕。
早行和弟可庵二首 其二
舒远（元代）

鸡鸣野客整雕鞍，路渐分明出乱山。记得少年因中酒，一竿红日倚歌鬟。
立夏明日行园无客五首
方回（元代）

爱栽竹树爱栽花，新筑船轩傍石斜。
古庙炷香知某客，半山摇石望吾家。
閒看红袖穿林去，可着冰纨作画夸。
说似渠侬应未信，诗翁烦恼政如麻。
燕
林石涧（宋代）

年年因社到，海阔翅飞低。
故国伤新别，空梁忆旧栖。
暮帘疏竹雨，春岸落花泥。
红线今何在，香愁满绣闺。
观酒库落成
邓深（宋代）

毕卓夜行因满瓮，嗣宗喜仕为盈厨。
自怜小户无如我，不断瓶沽断酒沽。
送经历巴延图元卿佥宪河南
周伯琦（元代）

去年同赴金銮召，今日占君绣斧行。治最吴公留旧爱，名优朱博慑先声。

梁园柳暗灵台寂，汲水荷香列馆清。揽辔长途多逸兴，幸将秀句寄遐情。
射虎行
王建（唐代）

自去射虎得虎归，官差射虎得虎迟。独行以死当虎命，

两人因疑终不定。朝朝暮暮空手回，山下绿苗成道径。

远立不敢污箭镞，闻死还来分虎肉。惜留猛虎著深山，

射杀恐畏终身闲。
秋坐碧玉楼 其二
陈献章（明代）

山中犹远志，小草已人间。不是无经济，谁能断往还。

江鱼肥入馔，霜橘绿堆盘。问我心何住，红藤拄杖端。
悟佛鉴问领旨述偈
释清海（宋代）

实际从来不受尘，个中无旧亦无新。
青山况是吾家物，不用寻家别问津。
与伯雨登溪山胜概楼
倪瓒（元代）

楼下清溪夏亦寒，溪头个个白鸥闲。
风回绿卷平堤水，林缺青分隔岸山。
若士振衣千仞表，何人泛宅五湖间。
绝怜与子同清赏，拟向云霄共往还。
送史册步知池洲
孙应时（宋代）

人地维垣后，功名治郡初。
细寻循吏传，少辍子云书。
铃合间无奈，江山兴有余。
由来形胜地，保障定何如。
绮筵张
贺铸（宋代）

绮绣张筵。粉黛争妍。记六朝、旧数闺房秀，有长圆璧月，永新琼树，随步金莲。

不减丽华标韵，更能唱、想夫怜。认情通、色受缠绵处，似灵犀一点，吴蚕入茧，汉柳三眠。
送省副崔刑部
韩琦（宋代）

此去参邦计，时才固异伦。富民知有道，言利不违仁。

馀帐无情日，归途适意春。前期对清问，牺阁近槐宸。
游故苑诗
释洪偃（南北朝）

龙田留故苑，汾水结馀波。怅望伤游目，辛酸思绪多。

凉飙惨高树，浓露变轻萝。泽葵犹带井，池竹尚侵荷。

秋风徒自急，无复白云歌。
乾道乙酉鬻田训子有作
孙介（宋代）

颜回犹自给糜飦，苏子初无二顷田。
知慕圣师瞠若后，岂令恭顷倨如前。
笔耕得利宁分地，学禄中居总藉天。
卜相既云隳祖业，请令同力奋双拳。
衷诚孺姜尧章载酒邀何主臣同饮
多炡（明代）

穷巷满春泥，松醪特为携。
谁怜子桑户，自恼太常妻。
蜗篆苔纹厚，蚕眠薤叶齐。
颓然聊取适，相送及鸡栖。
冬至
王安石（宋代）

都城开博路，佳节一阳生。
喜见儿童色，欢传市井声。
幽闲亦聚集，珍丽各携擎。
却忆他年事，关商闭不行。
三至轩为陈高吾中丞
黄佐（明代）

提提高飞鸟，羽仪耀台端。显显高吾公，德威为世观。

章江三弭节，不辞道路艰。旄倪见公至，煦媮成欢颜。

章江东流去，城郭何郁盘。台中启华构，桂户橑以兰。

祥鶤迎迢递，贺燕来翩翻。岂为丽丹雘，芳馨良独难。

端居揆时运，晤言及湖山。邂逅适我愿，怅别起长叹。
东归至衢城十五里头
五迈（宋代）

征衣犯火云，来自长安道。
浃背汗淋漓，遵程行数跛。
险阻已备尝，心气觉如雪。
京华纨袴儿，颜色差强好。
玉斝酌玻璃，金盘饤水果。
享此竟无端，荣枯太颠倒。
嗟余数之奇，涉世嗟枯槁。
青云志未酬，午夜心如捣。
浪蹈软红尘，有怀白云老。
决策赋欤，受此大轗轲。
倚杖立觉吟，持盃浇磊砢。
生平忠愤心，皎皎通穹昊。
一身不足忧，世途深可悼。
往岁淮甸间，边吏困科琐。
金鼓声涨天，沟壑填肝脑。
一旦计之穷，首谋伏天讨。
眈眈欲无厌，百计需金宝。
今者驰使车，囊橐费贲裹。
乳臭坐庙堂，苟免及身祸。
谁知鸿春鸣，朝不相保。
旱蝗莫为灾，四望无青草。
我辈独何心，日夕忧江左。
岂不欲救之，势力顾未可。
敬持一瓣香，好为苍生祷。
何日鞭五龙，泽之以霖潦。
手提四方人，脱之於水火。
与子言联句
吴保初（清代）

既不甘虚生，又不能速死，速死胜虚生，虚生胜徒死，生兮生兮死可耻。

空山浩浩风吹衣，白云出岫今旋归。梦中忽跨白麟去，齐烟九点光熹微。

横流黑海黄尘飞，铁轨潜通西伯里。石破天惊地轴倾，槁木死灰吹不起。

重阳巨舰凌长风，电光远烛虚无中。砉然鱼雷海底发，战血流渍波光红。

临流欲洒新亭泪，卧榻何年许鼾睡。五洲道路一朝通，夜夜晴空出妖彗。

搔首问天天茫茫，徒手焉能歼天狼。空城狐免白昼窜，走狗烹醢良弓藏。

扰攘群夷争角逐，睥睨神州如一粟。土苴圣制竞国威，杀人盈野膺天戮。

噫吁嘻！天荆地棘成畏途，东狼西虎环四隅。武陵一舸向何许，桃源世界还有无。

柴桑居士晋遗老，出本无心归亦好。却愁遍地炮花开，淋漓战血沾野草。

生不能迟死不早，忧心悄悄如蓬葆。精卫难填碧海乾，紫芝惆怅商山槁。

日图一饱夜一眠，圣人为腹自古然。畏罍但能岁大穰，呼龙瑶岛耕苍烟。

山窗长夏开萝径，松竹萧萧风雨劲。纵观蠹简三千年，转轴兴亡若明镜。

草茅坐论伤如何，盈廷食肉何其多。坐使生民弃涂炭，拖金曳紫冠峨峨。

赤手难援天下溺，且作长歌歌代哭，吾将及时返初服。
送叶养直归龙山 其三
霍与瑕（明代）

西石终吾隐，东皋与尔登。笑谈花底坐，丝管竹间腾。

羊仲联三径，龟书抵十朋。年来閒讨论，时得问多能。
念奴娇 洛阳耆英会二首 其一
陆文圭（元代）

戴花刘监，算耆英会上，与吾同岁。伊洛山川今如古，人事几番岁废。

梦枕初残，黄粱未熟，已换人间世。箪瓢钟鼎，看来一等滋味。

天上赤白双凡，东来西往，出没真儿戏。惟有神仙长年诀，长似功名富贵。

欲捣玄霜，难寻玉杵，何日蓝桥遇。裴郎老矣，云英那肯随去。
登初阳楼寄怀北平郎中
皮日休（唐代）

危楼新制号初阳，白粉青葌射沼光。避酒几浮轻舴艋，

下棋曾觉睡鸳鸯。投钩列坐围华烛，格簺分朋占靓妆。

莫怪重登频有恨，二年曾侍旧吴王。
春贴子词 其二
司马光（宋代）

鸾路迎长日，农祥正晓天。九垓同燠沐，万物向蕃鲜。
雨后十小绝以一雨洗残暑万家生早凉为韵
章甫（宋代）

长安卿相家，一食费几万。
有功享固宜，我辈且蔬饭。
后天易吟三十首
方回（元代）

学者欲学易，当观羑里时。
如何是敬字，恐惧畏忧危。
梅雨五绝
范成大（宋代）

梅雨暂收斜照明，去年无此一日晴。
忽思城东黄篾舫，卧听打鼓踏车声。
九日独酌三首
苏辙（宋代）

平昔交游今几人，後生谁复款吾门。
茅檐适性轻华屋，黍酒忘形敌上樽。
东圃旋移花百本，西轩恨斫竹千根。
舍南赖有凌云柏，父老经过说二孙。
和蔡香山春日仁山即事
郑学醇（明代）

仙郎坐对海城春，春日春风入咏频。物候融和纵有象，春光浩咏渺无津。

搴帷露冕花迎毂，卧阁裁诗月近人。明到上林春更好，九衢烟柳玉珂新。
奉和窦使君同恭法师咏高僧二首。竺佛图澄
慧宣（唐代）

大誓悯涂炭，乘机入生死。中州法既弘，葛陂暴亦止。

乳孔光一室，掌镜彻千里。道盛咒莲华，灾生吟棘子。

埋石缘虽谢，流沙化方始。
蟠梅二首
袁甫（宋代）

篱外横斜只任真，无端束缚损花神。
孤标自是为人妒，一笑春风不用嗔。